CELEX: 32015R1106
Language: el
Date: 2015-07-08 00:00:00
Title: Εκτελεστικός κανονισμός (ΕΕ) 2015/1106 της Επιτροπής, της 8ης Ιουλίου 2015, για την τροποποίηση των εκτελεστικών κανονισμών (ΕΕ) αριθ. 540/2011 και (ΕΕ) αριθ. 1037/2012 όσον αφορά τους όρους έγκρισης της δραστικής ουσίας isopyrazam (Κείμενο που παρουσιάζει ενδιαφέρον για τον ΕΟΧ)

9.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 181/70
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1106 ΤΗΣ ΕΠΙΤΡΟΠΉΣ
   της 8ης Ιουλίου 2015
   για την τροποποίηση των εκτελεστικών κανονισμών (ΕΕ) αριθ. 540/2011 και (ΕΕ) αριθ. 1037/2012 όσον αφορά τους όρους έγκρισης της δραστικής ουσίας isopyrazam
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 δεύτερη περίπτωση,
   Εκτιμώντας τα ακόλουθα:
   
               (1)
            
            
               Ο εκτελεστικός κανονισμός (ΕΕ) αριθ. 1037/2012 της Επιτροπής (2) ενέκρινε την ουσία isopyrazam ως δραστική ουσία σύμφωνα με τον κανονισμό (ΕΚ) αριθ. 1107/2009, υπό την προϋπόθεση ότι ο αιτών έγκριση, η εταιρεία Syngenta Crop Protection AG («ο αιτών»), θα υποβάλει επιβεβαιωτικές πληροφορίες όσον αφορά τη σημασία των μεταβολιτών CSCD 459488 και CSCD 459489 για τα υπόγεια ύδατα, και τη συμπεριέλαβε στο μέρος B του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3). Οι επιβεβαιωτικές πληροφορίες έπρεπε να υποβληθούν στην Επιτροπή, τα κράτη μέλη και την Ευρωπαϊκή Αρχή για την Ασφάλεια των Τροφίμων («η Αρχή») έως τις 31 Μαρτίου 2015.
            
         
               (2)
            
            
               Τον Φεβρουάριο του 2014 ο αιτών ενημέρωσε την Επιτροπή ότι δεν προβλεπόταν να είναι διαθέσιμες όλες οι απαιτούμενες επιβεβαιωτικές πληροφορίες έως την προθεσμία που οριζόταν στους εκτελεστικούς κανονισμούς (ΕΕ) αριθ. 540/2011 και (ΕΕ) αριθ. 1037/2012. Ο αιτών ανέφερε ότι η καθυστέρηση αυτή οφειλόταν στην ανάγκη ανάπτυξης κατάλληλων πρωτοκόλλων δοκιμών και υπέβαλε ένα πρόγραμμα εργασίας για τη συγκέντρωση των εν λόγω πληροφοριών.
            
         
               (3)
            
            
               Το Ηνωμένο Βασίλειο, ως κράτος μέλος-εισηγητής για την ουσία isopyrazam, αξιολόγησε τις πληροφορίες που υπέβαλε ο αιτών και ενημέρωσε την Επιτροπή τον Σεπτέμβριο του 2014 ότι θεωρούσε αιτιολογημένη την αίτηση του αιτούντος για παράταση της προθεσμίας για την υποβολή των επιβεβαιωτικών πληροφοριών και ότι το πρόγραμμα εργασίας που υπέβαλε ο αιτών ήταν ρεαλιστικό και κατάλληλο.
            
         
               (4)
            
            
               Ως εκ τούτου, η αίτηση φαίνεται να είναι δικαιολογημένη προκειμένου ο αιτών να μπορέσει να συγκεντρώσει τα αναγκαία στοιχεία εντός εύλογου χρονικού διαστήματος.
            
         
               (5)
            
            
               Στις 30 Μαρτίου 2015 ο αιτών υπέβαλε ένα συνοπτικό έγγραφο όπου αναφέρονται οι πληροφορίες που έχουν συγκεντρωθεί μέχρι στιγμής και καθορίζεται ένα τελικό πρόγραμμα εργασίας για τη συγκέντρωση των πληροφοριών που εκκρεμούν.
            
         
               (6)
            
            
               Ως εκ τούτου, κρίνεται σκόπιμο να τροποποιηθεί η έγκριση της ουσίας isopyrazam και να παραταθεί η προθεσμία για την υποβολή των επιβεβαιωτικών πληροφοριών έως τις 31 Ιουλίου 2017.
            
         
               (7)
            
            
               Συνεπώς, οι εκτελεστικοί κανονισμοί (ΕΕ) αριθ. 540/2011 και (ΕΕ) αριθ. 1037/2012 θα πρέπει να τροποποιηθούν αναλόγως.
            
         
               (8)
            
            
               Δεδομένου ότι η προθεσμία για την υποβολή των επιβεβαιωτικών πληροφοριών σχετικά με την ουσία isopyrazam έχει ήδη παρέλθει, ο παρών κανονισμός θα πρέπει να τεθεί σε ισχύ την επομένη της δημοσίευσής του.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) αριθ. 540/2011
   Στη στήλη «Ειδικοί όροι» της σειράς 27, isopyrazam, στο μέρος Β του παραρτήματος του εκτελεστικού κανονισμού (ΕΕ) αριθ. 540/2011, το τελευταίο εδάφιο αντικαθίσταται από το ακόλουθο κείμενο:
   
      «Ο αιτών υποβάλλει στην Επιτροπή, στα κράτη μέλη και στην Αρχή τις εν λόγω πληροφορίες έως τις 31 Ιουλίου 2017».
   
   Άρθρο 2
   Τροποποιήσεις του εκτελεστικού κανονισμού (ΕΕ) αριθ. 1037/2012
   Στη στήλη «Ειδικοί όροι» του παραρτήματος του εκτελεστικού κανονισμού (ΕΕ) αριθ. 1037/2012, το τελευταίο εδάφιο αντικαθίσταται από το ακόλουθο κείμενο:
   
      «Ο αιτών υποβάλλει στην Επιτροπή, στα κράτη μέλη και στην Αρχή τις εν λόγω πληροφορίες έως τις 31 Ιουλίου 2017».
   
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Εκτελεστικός κανονισμός (ΕΕ) αριθ. 1037/2012 της Επιτροπής, της 7ης Νοεμβρίου 2012, για την έγκριση της δραστικής ουσίας isopyrazam, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 308 της 8.11.2012, σ. 15).
   
      (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).